बिस्तर पर 500 के नोट की 27 गड्डियों के साथ ली सेल्फी; उन्नाव के बेहटा थाने में हैं तैनात
उन्नाव के एक थाने में तैनात सब इंस्पेक्टर के घर में बच्चों द्वारा नोटों की गड्डियों से खेलने का फोटो वायरल हुआ है। इसमें बच्चे लाखों रुपये की नोटों की गड्डियों से खेलते दिख रहे हैं। ये रुपये करीब 14 लाख बताए जा रहे हैं।
उन्नाव से बड़ी खबर है। यहां के बेहटा मुजावर थाने में तैनात थाना प्रभारी के घर की कुछ फोटो सामने आई हैं। इसमें दो बच्चे 500-500 रुपए 27 गड्डियों के साथ एक बिस्तर पर बैठे नजर आ रहे हैं। फोटो में बच्चों के साथ उनका परिवार भी लाखों रुपयों के नोटों की गड्डियों के साथ सेल्फी लेता दिखाई दे रहा है।
फोटो में दिख रही गड्डियों की कीमत करीब 14 लाख रुपए बताई जा रही है। फोटो सामने आने के बाद SP ने मामले की जांच CO बांगरमऊ पंकज सिंह को सौंपी है। वहीं CO बांगरमऊ ने थाना प्रभारी रमेशचंद्र साहनी को लाइन हाजिर कर दिया है। 2 साल पहले रमेशचंद्र हरदोई से ट्रांसफर होकर आए थे।
पहले ये तीन तस्वीरें, जो सोशल मीडिया पर वायरल हुई हैं...
दरअसल, गुरुवार को सोशल मीडिया पर कुछ तस्वीरें सामने आईं। फोटो में दो बच्चे बेड पर 5-5 सौ के नोटों की दर्जनों गड्डियों से खेलते दिख रहे हैं। इतनी बड़ी रकम के साथ बच्चों की फोटो वायरल होने से पुलिस महकमे में हड़कंप मच गया। पुलिस ने जांच की, तो पता चला की फोटो उन्नाव के बेहटा मुजावर थाने में तैनात थाना प्रभारी रमेशचंद्र साहनी के घर की है। उनके दोनों बच्चे पैसों के साथ सेल्फी ली है।
थाना प्रभारी को किया लाइन हाजिर
फोटो सोशल मीडिया पर वायरल होने के बाद SP सिद्धार्थ शंकर मीणा ने बांगरमऊ सीओ को जांच सौंपी। कुछ देर बाद ही सीओ ने शुरुआती जांच में दोषी पाए जाने पर तत्काल प्रभाव से रमेशचंद्र साहनी को लाइन हाजिर कर दिया। साथ ही विभागीय जांच के कार्रवाई के आदेश दिए हैं।
थाना प्रभारी ने कहा- घर बनवाने के लिए उधार लिए थे पैसे 
थाना प्रभारी रमेशचंद्र साहनी ने बताया, "यह तस्वीर दो साल पुरानी है। मैंने ये पैसे अपना घर बनवाने के लिए कुछ लोगों से उधार लिए थे, पैसे देखकर बच्चे खुश हो गए और सेल्फी ली थी। तस्वीरें अब सोशल मीडिया पर सामने आई हैं। यह तस्वीर कैसे वायरल हुई, बच्चों से बात करने के बाद ही पता चलेगा।"
कई घटनाओं का खुलासा नहीं कर सके, हुई थी जमकर किरकिरी
बेहटा मुजावर थाने में करीब 2 साल तक तैनात रहे प्रभारी रमेशचंद्र साहनी के कार्यकाल के दौरान कई चोरी की घटनाएं हुई। इसमें एक घर में करोड़ों रुपए की चोरी हुई थी। इसको लेकर पीड़ित ने कई बार गुहार लगाई, लेकिन घटना का खुलासा नहीं हो सका। इसके साथ ही एक छात्र के परिजनों ने हत्या का आरोप लगाया था। इस केस का भी खुलासा नहीं हो सका।
गोरखपुर के रहने वाले हैं थानेदार
रमेशचंद्र साहनी गोरखपुर के रहने वाले हैं। वर्ष 1998 में सिपाही पद पर PAC में तैनाती मिली थी। कुछ समय सेवाएं देने के बाद वह सिविल पुलिस में आ गए और साल 2012 में पदोन्नत से सब इंस्पेक्टर बन गए। इसके बाद से वह लखनऊ, हरदोई और अन्य जिलों में तैनात रहे। उन्नाव में पिछले करीब 2 साल से बेहटा मुजावर थाने में थाना प्रभारी के पद पर तैनात हैं।
''PCS पत्नी हर महीने करती है 6 लाख की वसूली'':पति ने 100 पन्नों की डायरी सौंपी; हर पेज पर लिखा है शुभ-लाभ
बरेली में तैनात PCS अफसर ज्योति मौर्य और उनके पति के बीच आरोप-प्रत्यारोप का दौर जारी है। इसी बीच 100 पेज की एक डायरी सामने आई है। यह डायरी दैनिक भास्कर को खुद ज्योति के पति आलोक ने दी है। दावा किया है कि डायरी में ज्योति हर महीने वसूली मिलने वाले रुपयों का लेखा-जोखा लिखती हैं। डायरी में दर्ज हिसाब-किताब में ज्योति ने हर महीने 6 लाख रुपए अवैध तरीके से कमाए हैं। पढ़ें पूरी खबर...